Kroningstæppet
Kroningstæppet, er et af de betydeligste persiske tæpper fra den safavidiske periode. Det tilhører en gruppe af såkaldte polske tæpper, udført i Persien mellem 1650 og 1665, da det kom til Holland. I 1666 skænkede det hollandske ostindiske kompagni det til den danske dronning Sophie Amalie. Det er senere kun brugt ved sjældne lejligheder, bl.a. Frederik 4.s salvning i år 1700, og er derfor usædvanlig velbevaret; det findes på Rosenborg Slot. Tæppets bund er brocheret med guld- og sølvtråde, midterfeltets mønster med blomstermotiver og skybånd er knyttet med silke.